Naken kvinne på jakt etter fortiden
"Blindspot" bruker mange kjente grep, men serien har likevel en original og spennende vri. 

Å la en person få hukommelsestap for så å rekonstruere livet til vedkommende, er et kjent grep innenfor både film og litteratur. 
Det er også dette som er utgangspunktet for den nye NBC-serien "Blindspot", som sendes på TV 2 i Norge. 

Vrien her er imidlertid mer original enn som så: 
En ukjent, naken kvinne (Jaimie Alexander) blir funnet i en bag midt på Times Square i New York. 
Det er i seg selv stilig å se det kjente og vanligvis så overbefolkede gatekrysset tømt for folk, og det blir ikke mindre interessant når det viser seg at kvinnens kropp er dekket av ferske tatoveringer. 

På en merkelapp på bagen hun blir funnet i står det en oppfordring om å kontakte FBI, og på ryggen til kvinnen er det tatovert et navn: 
“Kurt Weller” (Sullivan Stapleton), en FBI-agent. 
Det viser seg snart av kvinnen har blitt injisert med et stoff som har slettet hukommelsen hennes fullstendig, og så er det bare for Weller og resten av byrået å begynne å finne mening i virvaret av blekk. 
Noe som naturlig nok ikke er gjort på en kveld. 

Dette er en av de seriene hvor det av ukjente grunner bare blir sendt ut anmeldertilgang til den første episoden, noe som gjør det noe vrient å vurdere hva slags serie det vil utvikle seg til å bli. 
Det er imidlertid en del som tyder på at den vil følge formelen med at man løser én sak per episode, mens den overordnede krimgåten — hvem er kvinnen med tatoveringene - gradvis nøstes opp i løpet av sesongen. 
Og med det lille vi har sett, kan det virke som om serieskaperne har et over gjennomsnittet godt utgangspunkt. 

Først og fremst fordi det er så vanskelig å gjette seg fram til hva som egentlig har skjedd, men også fordi de to hovedrolleinnehaverne gjør en overbevisende jobb, til tross for enkelte masete og repeterende elementer ved manuset ("Nei, du får ikke bli med". 
"Joho, jeg må". 
"OK da". 
Osv). 
Serien byr på såpass mange spennende hint og stilige kampscener at man blir veldig nysgjerrig på hva som skjer videre. 
Forhåpentligvis opprettholdes nivået etter hvert som etterforskerne finner den røde tråden. 
